钦定古今图书集成/明伦汇编/官常典/第769卷 > 杨杲
## 钦定古今图书集成/明伦汇编/官常典/第769卷 > 杨杲

按《明外史》本传：“杲字实夫，扬州兴化人。弘治十五年
进士。父没，号泣三年不辍。服阕，授户部主事。正德初，
刘瑾窃政，杲屡疏移疾去。久之，起南京户部，就迁刑
部郎中。每谳狱，原情比律，不为势挠。退则读书，屏交
游，稽古人行事以自考，声称藉甚。杨一清为吏部，召
改稽勋郎中，调文选。奖恬抑躁，请托不行。侍郎杨廉”
曰：“杨君门可设雀罗。”十年擢南京右通政，以故官召
入誊黄。宁王宸濠反，建言九事。寻归养母。嘉靖改元，
起南京太仆卿，转太常。又以母老告归。七年用荐起
南京工部右侍郎。再疏请归养，不许。改南京户部，署
部事。中贵家人有冒滥内府纸价者，立治其罪。召为
户部右侍郎，屡疏乞终养去。未几卒。杲天性孝友，以
养母，家食居半。历官两京，未尝挈妻子。谓人曰：“吾自
视殊多旷废，惟不识瑾、宁、彬三凶，可免愧耳。”